เตือนประชาชนเกือบทุกภาค ระวังพายุฤดูร้อน 16-18 เมษายนนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวถึงสภาพอากาศในช่วงสัปดาห์นี้ ภาคเหนือ ภาคตะวันออกเฉียงเหนือ ภาคตะวันออก ภาคกลาง รวมถึงกรุงเทพฯ และปริมณฑล มีอากาศร้อนและฟ้าหลัวในตอนกลางวัน แต่จะมีฝนเล็กน้อยด้านตะวันตกของภาคกลางและชายฝั่งภาคตะวันออก ส่วนภาคใต้มีฝนลดลง ส่วนหลังสงกรานต์ วันที่ 16-18 เมษายนนี้ จะมีพายุฤดูร้อนเกิดขึ้น เริ่มจากภาคตะวันออกเฉียงเหนือ ภาคตะวันออก ภาคกลาง ภาคเหนือ รวมถึงกรุงเทพฯ และปริมณฑล รวมถึงภาคใต้จะมีฝนเพิ่มขึ้น ขอให้ประชาชนระวังอันตรายจากลมกระโชกแรง ฝนตกหนัก และมีลูกเห็บตกบางพื้นที่ รวมถึงฟ้าผ่า ควรหลีกเลี่ยงการอยู่ใกล้สิ่งปลูกสร้างที่ไม่แข็งแรงและงดใช้เครื่องมือสื่อสารขณะเกิดฝนฟ้าคะนอง